CELEX: 32017R1992
Language: sl
Date: 2017-11-06 00:00:00
Title: Izvedbena uredba Komisije (EU) 2017/1992 z dne 6. novembra 2017 o vpisu imena v register zaščitenih označb porekla in zaščitenih geografskih označb („Slavonski kulen“/„Slavonski kulin“ (ZGO))

7.11.2017   
            
            
               SL
            
            
               Uradni list Evropske unije
            
            
               L 288/2
            
         IZVEDBENA UREDBA KOMISIJE (EU) 2017/1992
   z dne 6. novembra 2017
   o vpisu imena v register zaščitenih označb porekla in zaščitenih geografskih označb („Slavonski kulen“/„Slavonski kulin“ (ZGO))
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 15(1) in člena 52(3)(b) Uredbe,
   ob upoštevanju naslednjega:
   
               (1)
            
            
               Zahtevek Hrvaške za registracijo imena „Slavonski kulen“ /„Slavonski kulin“ kot zaščitene geografske označbe (ZGO) je bil v skladu s členom 50(2)(a) Uredbe (EU) št. 1151/2012 objavljen v Uradnem listu Evropske unije
                   (2).
            
         
               (2)
            
            
               Komisija je 11. februarja 2016 prejela ugovor Slovenije. Povezani utemeljeni ugovor je Komisija prejela 7. aprila 2016.
            
         
               (3)
            
            
               Ker je Komisija menila, da je tak ugovor dopusten, je z dopisom z dne 13. maja 2016 pozvala Hrvaško in Slovenijo, da v treh mesecih opravita ustrezna posvetovanja, v katerih bi dosegli dogovor v skladu s svojimi notranjimi postopki.
            
         
               (4)
            
            
               Dogovor med stranema ni bil dosežen. Informacije o ustreznih posvetovanjih med hrvaško in slovensko stranjo so bile ustrezno sporočene Komisiji. Zato bi morala Komisija sprejeti sklep v skladu s postopkom iz člena 52(3)(b) Uredbe (EU) št. 1151/2012 ob upoštevanju rezultatov teh posvetovanj.
            
         
               (5)
            
            
               Komisija je obravnavala trditve iz utemeljenega ugovora in informacij, poslanih Komisiji v zvezi s posvetovanji med zainteresiranima stranema, in sklenila, da bi bilo treba ime „Slavonski kulen“/„Slavonski kulin“ registrirati kot ZGO.
            
         
               (6)
            
            
               V skladu s členom 10(1)(c) Uredbe (EU) št. 1151/2012 je vložnica ugovora trdila, da bi registracija imena „Slavonski kulen“/„Slavonski kulin“ kot zaščitene geografske označbe ogrozila obstoj identičnega imena proizvoda, ki je bil zakonito na trgu že več kot pet let pred datumom objave iz točke (a) člena 50(2).
            
         
               (7)
            
            
               Vložnica ugovora trdi, da slovenski proizvajalec Celjske mesnine d.d. zakonito proizvaja in trži „Slavonski kulen“ že več kot 25 let, s povprečno letno proizvodnjo okrog 70 ton. Prihodki od prodaje proizvoda „Slavonski kulen“, proizvedenega v Sloveniji, letno znašajo okrog 450 000 EUR, zaradi visoke kakovosti proizvoda pa je njegova proizvodnja v porastu. Predloženi so bili dokazi, da se je proizvod „Slavonski kulen“, proizveden v Sloveniji, v zadnjih desetih letih tržil v Sloveniji in drugod po EU (v Avstriji, Nemčiji, na Danskem, Švedskem, Hrvaškem) ter v tretjih državah (v Srbiji, Bosni in Hercegovini).
            
         
               (8)
            
            
               Vložnica ugovora trdi – pri čemer niso bili predloženi nobeni nasprotni dokazi – da se ime „Slavonski kulen“ v Sloveniji nikoli ni uporabljalo z namenom izkoriščanja slovesa imena, ki se uporablja za hrvaški proizvod, potrošniki pa se niso nikoli zavajali glede porekla proizvoda.
            
         
               (9)
            
            
               Glede na navedeno bi registracija imena „Slavonski kulen“/„Slavonski kulin“ kot ZGO in posledična prepoved uporabe tega imena ogrozili obstoj identičnega imena proizvoda, ki ga uporabljajo Celjske mesnine. Zahtevam za registracijo imena „Slavonski kulen“/„Slavonski kulin“ (ZGO) se ni oporekalo. Zato navedeno ime izpolnjuje pogoje za registracijo kot ZGO.
            
         
               (10)
            
            
               Vendar je na podlagi informacij iz slovenskega ugovora, iz katerih je razvidno, da se je „Slavonski kulen“, proizveden v Sloveniji, zakonito tržil z navedenim imenom že več kot pet let, vendar ne več kot 25 let, slovenskemu podjetju Celjske mesnine d.d. primerno odobriti prehodno obdobje petih let, v katerem lahko še naprej uporablja ime, ki ga ogroža registracija, in prilagodi trženje svojih proizvodov na trgu.
            
         
               (11)
            
            
               Čeprav je zaščita dodeljena za celoten izraz „Slavonski kulen“/„Slavonski kulin“, se lahko negeografski sestavni del tega izraza, tj. „kulen“/„kulin“, ki opredeljuje vrsto klobase, tudi kot prevod, na ozemlju Unije še naprej uporablja, če se upoštevajo načela in pravila pravnega reda Unije.
            
         
               (12)
            
            
               Glede na navedeno bi bilo treba ime „Slavonski kulen“/„Slavonski kulin“ vpisati v register zaščitenih označb porekla in zaščitenih geografskih označb.
            
         
               (13)
            
            
               Ukrepi iz te uredbe so v skladu z mnenjem Odbora za politiko kakovosti kmetijskih proizvodov –
            
         SPREJELA NASLEDNJO UREDBO:
   Člen 1
   Ime „Slavonski kulen“/„Slavonski kulin“ (ZGO) se registrira.
   Ime iz prvega odstavka opredeljuje proizvod skupine 1.2 Mesni proizvodi (kuhani, soljeni, dimljeni itn.) iz Priloge XI k Izvedbeni uredbi Komisije (EU) št. 668/2014 (3).
   Člen 2
   Izraz „kulen“/„kulin“ se lahko, tudi kot prevod, na ozemlju Evropske unije še naprej uporablja, če se upoštevajo načela in pravila pravnega reda Evropske unije.
   Člen 3
   Slovensko podjetje Celjske mesnine d.d. lahko za obdobje petih let od datuma začetka veljavnosti te uredbe še naprej uporablja izraz „Slavonski kulen“ za poimenovanje proizvoda, ki ni v skladu s specifikacijo za „Slavonski kulen“/„Slavonski kulin“ (ZGO).
   Člen 4
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. novembra 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 343, 14.12.2012, str. 1.
   
      (2)  UL C 375, 12.11.2015, str. 9.
   
      (3)  Izvedbena uredba Komisije (EU) št. 668/2014 z dne 13. junija 2014 o pravilih za uporabo Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil (UL L 179, 19.6.2014, str. 36).